Oravská knižnica Antona Habovštiaka

Oravská knižnica Antona Habovštiaka v Dolnom Kubíne je regionálnou kultúrnou, informačnou a vzdelávacou inštitúciou. Jej zriaďovateľom je Žilinský samosprávny kraj. Plní funkciu verejnej mestskej knižnice pre mesto Dolný Kubín a regionálnej knižnice pre územie okresov Dolný Kubín, Námestovo a Tvrdošín. Knižnica je pomenovaná podľa významného jazykovedca, etnografa, spisovateľa a publicistu Antona Habovštiaka.

 História 
História verejného knihovníctva v Dolnom Kubíne začína v roku 1914, kedy Krajinská rada múzeí a knižníc podporila zriadenie ľudovej knižnice s maďarskými knihami. V roku 1924 vznikla prvá obecná knižnica s 200 knihami a pod vedením Dr. Jána Smetanaya, ktorého neskôr nahradil Ján Halaša.

Na základe vyhlášky Ministerstva informácií a osvety z roku 1950 prijali štátne orgány opatrenia na vytváranie okresných ľudových knižníc, čo viedlo ku zmene statusu a v roku 1951 k vzniku Okresnej ľudovej knižnice v Dolnom Kubíne. Táto knižnica potom poskytovala metodickú podporu menším knižniciam. Významným krokom bolo presťahovanie do Domu osvety v roku 1955, čo umožnilo zlepšiť služby a organizovať literárne večery a „Posiedky pri kozúbku“.

Knižnica zaznamenala ďalší rozmach v 60. rokoch zavedením nového organizačného modelu – strediskového systému. V roku 1981 získala vlastnú budovu, v roku 1985 otvorila hudobné oddelenie, a jej fondy obohatili gramofónové platne a magnetofónové pásky.

Po spoločenských zmenách 90. rokov knižnica zrevidovala fondy, doplnila ich o nové literárne témy a v rámci modernizácie zaviedla systém čiarových kódov. V roku 2004 bola knižnica pomenovaná po významnom jazykovedcovi a etnografovi Antonovi Habovštiakovi. V roku 2014 prešla budova knižnice veľkou rekonštrukciou, čím budova získala tri poschodia a bezbariérový prístup. Tiež sa tu otvorila letná čitáreň, ktorá poskytuje príjemné miesto pre návštevníkov.

 Služby 
 absenčné požičiavanie dokumentov (kníh a periodík) a prezenčné požičiavanie dokumentov
 rezervácia dokumentov z fondu knižnice vyhľadaného v online katalógu
 medziknižničné výpožičné služby
 knižnično-informačné služby: bibliograficko-informačné a poradenské služby, konzultácie pri vyhľadávaní literatúry v knižničnom fonde, rešeršné služby
 verejný internet
 reprografické služby, vyhotovovanie xerokópií dokumentov z fondu knižnice
 služby pre používateľov so zdravotným znevýhodnením: bezplatný vstup na všetky podujatia pre verejnosť
 donášková služba absenčných výpožičiek pre imobilných, ZŤP a dlhodobo chorých čitateľov z Dolného Kubína.

Od roku 2021 začala Oravská knižnica Antona Habovštiaka ako prvá na Slovensku používať digitálny čitateľský preukaz.

 Projekty a podujatia 
 Je nás počuť: podujatie, ktoré vzniklo v Oravskej knižnici a neskôr sa stalo celoslovenskou aktivitou v rámci Týždňa slovenských knižníc, organizované Slovenskou asociáciou knižníc. Počas tohto podujatia sa z okien knižníc čítajú do ulíc úryvky z rozmanitých kníh, a to vždy v určitý deň a určitú hodinu. Téma je dobrovoľná, ale môže byť zameraná na knižnice, príbehy knižníc a regionálnych autorov. Čítajú zväčša knihovníci, herci, regionálne a mestské osobnosti, ale aj dobrovoľníci. Patronát nad podujatím prevzala bývalá prezidentka Slovenskej republiky Zuzana Čaputová.
 Ruka v ruke: medzigeneračný projekt, ktorý zahŕňa aktivity seniorov z centra sociálnych služieb a mládeže v knižnici. Knižnica zaň získala cenu Slovenskej asociácie knižníc SAKAČIK 2022 za knihovnícky počin roka.
 KUK festival: knižný festival s orientáciou na knihy, umenie a kultúru, ktorého cieľom je preniesť knižnicu priamo k ľuďom do mesta a poskytnúť priestor na prezentáciu práce umelcov z rôznych umeleckých oblastí. Festival sa obvykle koná v júni a ponúka rozmanité aktivity pre všetky vekové kategórie.
 American Corner: priestor zameraný na podporu vzdelávania a kultúrnych výmen medzi Slovenskom a Spojenými štátmi, ponúka rôzne vzdelávacie a kultúrne aktivity, ktoré sa sústreďujú na americkú literatúru, jazyk a kultúru. Programy a podujatia, ako sú workshopy, jazykové kurzy, a interaktívne aktivity, sú určené pre širokú verejnosť, najmä pre mladých ľudí a záujemcov o angličtinu či učiteľov angličtiny. American Corner tiež ponúka prístup k knižnému fondu, materiálom o americkej kultúre a možnosť zapojiť sa do rôznych komunitných aktivít.
 Psychológ v podkroví: bezplatné a anonymné psychologické poradenstvo poskytované odborníkmi v podkroví knižnice.
 O čom píšu Oravci?: pravidelné autorské besedy a diskusie so spisovateľmi z Oravy.
 Florinova jar: literárna súťaž, pomenovaná po básnikovi, novinárovi a diplomatovi,Theovi H. Florinovi, zameraná na podporu tvorby a prezentácie autorov rôznych vekových kategórií a skúseností. V minulosti súťaž organizovalo občianske združenie Homo Erectus, od XXI. ročníka preberá štafetu Oravská knižnica Antona Habovštiaka.
 Europe Direct: pobočka Europe Direct Žilinský kraj v regióne Oravy, ktoré je informačným centrom Európskej únie. Jeho cieľom je priniesť Európsku úniu bližšie obyvateľom regiónu, hovoriť s nimi o aktuálnych témach, ktoré sa týkajú spoločného európskeho priestoru, aby sa témy o EÚ stali dostupnejšie a zrozumiteľnejšie.
 S kočíkom do knižnice: pravidelné podujatie pre rodičov s deťmi (0-4 roky), s cieľom budovať pozitívny vzťah ku knihám od útleho veku.
 Oravský komiks o cenu Antona Habovštiaka: literárno-výtvarná súťaž o najlepší kreslený komiks pre žiakov 2. stupňa ZŠ a prímy až kvarty osemročných gymnázií.
 Stromy a my: fotografická súťaž pre dve vekové kategórie.
 Čítajte s Kubom v Digitálnej knižnici: Oravská knižnica ako prvá na Slovensku spustila digitálnu detskú čitáreň detských kníh Kubo, so zameraním na škôlkarov a najmladších školákov. Čitáreň funguje pomocou stiahnutej aplikácie.
 Knihomoli do aquaparku: regionálna súťaž kolektívov pre základné školy na podporu čitateľskej gramotnosti.
 Noc s Andersenom: medzinárodné podujatie na podporu čítania, ktoré združuje deti a knihovníkov, zahŕňa zážitkové tvorenie, čítanie a súťaže.
 Filmové prehliadky (BE2CAN, Scandi, Cestou necestou): pravidelné premietania filmov z medzinárodných filmových festivalov.
 Osmijankova literárna záhrada: projekt organizovaný v spolupráci s n.o. Osmijanko, putovná výstava a súťaž pre deti.

 Referencie 

 Literatúra 


 Iné projekty 

 Externé odkazy 
 Oficiálny web

Kategória:Knižnice na Slovensku
Kategória:Dolný Kubín
Kategória:Organizácie v zriaďovateľskej pôsobnosti Žilinského samosprávneho kraja